VENDIM
Nr. 273, datë 27.10.2022

MBI RISHIKIMIN E KONTRATËS NDËRMJET SHOQËRIVE KESH SHA DHE FTL SHA, PËR PERIUDHËN KOHORE 1.1.2022 DERI MË 31.12.2022 

Në zbatim të neneve 16, 20, germa “h”, 47, 56, germa “f”, si dhe 90, të ligjit nr. 43/2015, “Për sektorin e energjisë elektrike”, të ndryshuar; pjesës I, nenit 4, pikës 7, të vendimit të Këshillit të Ministrave (VKM) nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; VKM-së nr. 650, datë 10.10.2022, “Për disa ndryshime në vendimin nr. 584, datë 8.10.2021, të Këshillit të Ministrave, ‘Për shpalljen e gjendjes së emergjencës në furnizimin me energji elektrike’”; kapitullit V, të “Rregullat e Tregut Shqiptar të Energjisë Elektrike”, miratuar me vendimin e Bordit të Entit Rregullator të Energjisë (ERE) nr. 139, datë 15.8.2016, të ndryshuar; “Kodi i Transmetimit”, miratuar me vendimin e Bordit të ERE-s nr. 63, datë 11.4.2022, si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 27. 10.2022, pasi shqyrtoi relacionin me nr. 1829/3 prot., datë 21.10.2022, të përgatitur nga drejtoritë teknike “Mbi miratimin e kontratës ndërmjet shoqërive KESH sh.a. dhe FTL sh.a., për periudhën kohore 01/01/2022 deri më 31/12/2022”, 
konstatoi se: 
- Me shkresën e përbashkët nr. 4844/1 prot., datë 30.9.2022 shoqëritë KESH sh.a. dhe FTL sh.a. kanë dërguar në ERE kërkesën për miratimin e kontratës me nr. 2473 prot., datë 30.9.2022 (FTL sh.a.) dhe nr. 4844 prot., datë 30.9.2022 (KESH sh.a.), të miratuar dhe nënshkruar ndërmjet palëve FTL sh.a. dhe KESH sh.a.
- Baza ligjore e referuar në kontratë është:
- Ligji nr. 43/2015, “Për sektorin e energjisë elektrike”, i ndryshuar; 
- Vendimi nr. 456, data 29.6.2022, i Këshillit të Ministrave, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”; 
- VKM-ja nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, i ndryshuar;
- Rregullat e Përkohshme të Tregut Shqiptar të Energjisë Elektrike, miratuar me vendimin nr. 139/2016, të Bordit të ERE-s, të ndryshuar;
- Vendimi nr. 23, datë 25.3.2009, të Bordit të Komisionerëve të Entit Rregullator të Energjisë, “Mbi rinovimin e licencave në aktivitetin e prodhimit dhe tregtimit të energjisë elektrike shoqërisë KESH sh.a.”, të ndryshuar; 
- Vendimi nr. 198, datë 3.9.2018, i Bordit të Komisionerëve të Entit Rregullator të Energjisë “Mbi licencimin e Shoqërisë “Furnizuesi i Tregut të Lirë” sh.a., (FTL sh.a.) në veprimtarinë e tregtimit të energjisë elektrike”; 
- Vendimi nr. 253, datë 21.12.2021, i Bordit të ERE-s, “Mbi çmimin vjetor të blerjes së energjisë elektrike që do t’u paguhet prodhuesve ekzistues me përparësi për vitin 2022”.
- Palët, respektivisht KESH sh.a. dhe FTL sh.a., kanë referuar si bazë ligjore në kontratë, VKM-në nr. 456, datë 29.6.2022. Kjo reference ligjore është e saktë, por e paplotë, pasi kjo VKM shtrin efektet nga data 29.6.2022 e në vijim, ndërkohë kontrata e referuar në ERE shtrin efektet për periudhën 1.1.2022–31.12.2022.
- Në pikën 2, të VKM-së nr. 456, datë 29.6.2022, rezulton se VKM-ja nr. 244/2016 dhe VKM-ja nr. 620/2021, të ndryshuara, shfuqizohen. Për periudhën 1 janar 2022 e deri në momentin e hyrjes në fuqi të VKM-së nr. 456, datë 29.6.2022, marrëdhëniet ndërmjet palëve janë rregulluar bazuar në VKM-në nr. 620, datë 22.10.2021, “Për miratimin e kushteve, për vendosjen e detyrimit të shërbimit publik ndaj të licencuarve në sektorin e energjisë elektrike, gjatë gjendjes së emergjencës në furnizimin me energji elektrike dhe për përballimin e parandalimin e saj, ndryshuar me VKM-në nr. 757, datë 9.12.2021. Në këtë kontekst, Palët duhet të rishikojnë kontratën e nënshkruar ndërmjet tyre, duke marrë në konsideratë VKM-të e sipërcituara dhe periudhat për të cilat ato kanë efekte juridike. Pasi për periudhën 1.1.2022–31.12.2022, VKM-të kanë fuqi juridike për pjesë të ndryshme të vitit. 
- Neni 12, pika 4, të VKM-së nr. 456, datë 29.6.2022, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, parashikon trajtimin e tepricave të energjisë elektrike të krijuara nga prodhimi i burimeve të rinovueshme të energjisë, të cilat depozitohen te shoqëria publike e prodhimit, për t’u përdorur për nevoja të furnizimit dhe shkëmbehen gjatë vitit për mbulimin e humbjeve të OSSH sh.a. deri në mbulimin e plotë të tyre.
- Në nenin 5, pika 7, të VKM-së nr. 456, datë 29.6.2022, parashikohet trajtim i tepricave të prodhimit të energjisë elektrike nga shoqëria publike, për qëllim të mbulimit të humbjeve në rrjetin e shpërndarjes së OSSH sh.a. Në këto kushte, palët kanë lidhur dhe nënshkruar këtë kontratë për shitblerje/depozitimin/shkëmbimin e energjisë elektrike, me qëllim plotësimin e kërkesës me sasi energjie elektrike për mbulimin e humbjeve në rrjetin e shpërndarjes, sipas rasteve të mëposhtme:
- KESH sh.a., në rolin e “shitësit” dhe FTL sh.a. në rolin e “blerësit”: Për atë sasi të energjisë elektrike që evidentohet si tepricë e energjisë elektrike mbas mbylljes së bilancit që ka pasur destinacion plotësimin e kërkesës për mbulimin e humbjeve në rrjetin e shpërndarjes për periudhën kohore 1.1.2022–31.12.2022.
- FTL sh.a., në rolin e “depozitdhënësit” dhe KESH sh.a., në rolin e “depozituesit”, për atë sasi të energjisë elektrike e evidentuar si tepricë të energjisë elektrike nga prodhimi i burimeve të rinovueshme të energjisë. Kjo sasi e energjisë elektrike e depozituar do t’i kthehet – shkëmbehet shoqërisë FTL sh.a. për plotësimin e kërkesës për humbjet në rrjetin e shpërndarjes brenda vitit kalendarik.
- FTL sh.a., në rolin e “shitësit” dhe KESH sh.a., në rolin e “blerësit”, për atë sasi të energjisë elektrike, e cila evidentohet në fund të vitit kalendarik, e pakompensuar me energji elektrike për mbulimin e humbjeve, dhe ku FTL-ja ia shet KESH sh.a., me çmimin e blerjes së energjisë elektrike nga prodhuesit me përparësi hidrike.
- Sasitë e energjisë të shitura/blera/depozituara/shkëmbyera, në zbatim të parashikimeve të pikës 2 të nenit 15 të VKM-së nr. 456, datë 29.6.2022, rakordohen mes palëve bazuar në të dhënat faktike. Në procesin e rakordimit, sasia e energjisë elektrike e depozituar do të jetë ajo sasi e energjisë elektrike e prodhuar nga burimet e rinovueshme të energjisë përtej sasisë së alokuar për mbulimin e humbjeve në rrjetin e shpërndarjes.
- Në kontratë, në nenin 2, përcaktohen edhe të drejtat e detyrimet e palëve, ku:
- FTL sh.a., përpara çeljes së procedurës së blerjes në treg të energjisë elektrike për mbulimin e humbjeve në rrjetin e shpërndarjes, do të konfirmojë me shoqërinë KESH sh.a., sasitë gjendje të energjisë elektrike të depozituara, si dhe do të informojë KESH sh.a., për sasinë që ka planifikuar të blejë për mbulimin e humbjeve në rrjet, duke i kërkuar KESH sh.a. informacion mbi mundësinë që kjo e fundit ka për ta furnizuar me sasi energjie elektrike nga prodhimi i kaskadës.
- KESH sh.a., në funksion të kapacitetit gjenerues (në rast prurjesh në kaskadë) përpara çeljes së procedurave të shitjes së energjisë elektrike, njofton shoqërinë FTL sh.a. mbi mundësinë e prodhimit të energjisë elektrike për mbulimin e humbjeve në rrjetin e shpërndarjes, ndërsa kjo e fundit duhet të konfirmojë brenda afatit të përcaktuar në kërkesën e KESH-it pranimin ose jo të sasisë së energjisë elektrike të ofruar nga KESH sh.a. për mbulimin e humbjeve.
- Në këtë kontratë përcaktohen edhe të drejtat e detyrimet e shitësit ku përcaktohet qartë në nenin 5, se shitësi, bazuar në programe vjetore/mujore/javore/ditore në day-ahead dhe intra-day do të sigurojë përmbushjen e kërkesës së blerësit.
- Në kontratë janë trajtuar dhe shumë elemente të tjera, me rëndësi për mirë funksionimin e një marrëdhënie kontraktuale midis palëve. Si të tillë në kontratë janë përcaktuar modalitetet që kanë të bëjnë me: faturimin dhe kushtet e pagesave, po ashtu janë trajtuar aspekte të mos performacës për shkak të forcës madhore apo pamjaftueshërisë së plotësimit të kërkesës për klientët universalë, personat e palëve përfaqësuese në këtë kontratë, si dhe zgjidhja e mosmarrëveshjeve.
- Aneksi 1 i kësaj kontrate paraqet akt rakordimin për energjinë elektrike të depozituar dhe shkëmbyer midis palëve në këtë kontratë, për periudhën janar–gusht 2022.
Për gjithë sa më sipër, Bordi i ERE-s

VENDOSI:

1. KESH sh.a. dhe FTL sh.a. të rishikojnë kontratën e përcjellë në ERE, bazën ligjore dhe nenin 8 të kontratës ndërmjet shoqërisë KESH sh.a. dhe shoqërisë FTL sh.a., për periudhën kohore 1.1.2022–31.12.2022. 
2. Drejtoria Juridike dhe e Zgjidhjes së Mosmarrëveshjeve, të njoftojë të shoqëritë KESH sh.a., dhe FTL sh.a., për vendimin e bordit të ERE. 
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

